Source: https://www.ujp.gov.si/dokumenti/dokument.asp?id=208
Timestamp: 2019-09-18 21:42:15+00:00
Document Index: 4194603

Matched Legal Cases: ['sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ']

Izvrševanje sklepov o izvršbi
Spletno poslovanje prek UJPnet
Zakladniško poslovanje
Register PU
1. Finančnik občine obvesti UJP, da bo UJP prejel v breme njihovega podračuna sodni sklep z večjo glavnico. Zanima ga, ali UJP pri izvrševanju sodnega sklepa upošteva izvzetje primerne porabe občine, ki jo predpisuje Zakon o financiranju občin, po uradni dolžnosti oziroma kakšen je postopek izvrševanja v UJP. Kako naj občina postopa, da bo v skladu z Zakonom o financiranju občin lahko koristila primerno porabo oziroma namenska sredstva? več
Zakon o izvršbi in zavarovanju (ZIZ) (Uradni list št. 3/07 s spremembami) v tretjem odstavku 149. člena določa, da sodišče, preden izda sklep o izvršbi, po potrebi zasliši stranke o okoliščinah, od katerih je odvisna uporaba prvega in drugega odstavka tega člena. To pomeni, da je sodišče tisto, ki pred izdajo sklepa ugotovi ali gre za denarna sredstva, ki ne morejo biti predmet izvršbe (denarna sredstva, ki so nujno potrebna za opravljanje temeljnih nalog oziroma dejavnosti oziroma jih je država občini zagotovila za opravljanje zadev iz državne pristojnosti) in določbo o omejitvi izvršbe oziroma izvzetju denarnih sredstev iz izvršbe pri izdaji sklepa tudi uporabi.
Iz navedenega izhaja, da je za odločanje o omejitvi izvršbe izključno pristojno sodišče in ne UJP, ki je le izvrševalec sklepa o izvršbi in nima pravne podlage oziroma pristojnosti, da bi pri izvrševanju sklepov o izvršbi po uradni dolžnosti upošteval omejitve izvršbe.
Kadar sklep o izvršbi, izdan proti občini, ne vsebuje omejitve izvršbe po 149. členu Zakona o izvršbi in zavarovanju (ZIZ) (Uradni list št. 3/07 s spremembami) ali po 17. in 25. členu Zakona o financiranju občin – (ZFO) (Uradni list št. 123/06 s spremembami in dopolnitvami) in če gre za terjatve, ki lahko ogrozijo tekoče poslovanje občine oziroma ima občina likvidnostne težave, UJP takoj po prejemu sklepa zarubi denarna sredstva do višine celotne izvršljive terjatve in pozove občino, da v roku petih delovnih dni od vročitve poziva predloži kopijo vloge, iz katere je razvidno, da pri sodišču uveljavlja zahtevek za omejitev izvršbe.
V primeru, da občina v predvidenem roku ne predloži dokazila, da v sodnem postopku uveljavlja pravico do omejitve izvršbe, se šteje, da soglaša z rubežem sredstev do višine izvršljive terjatve in s prenosom zarubljenih sredstev na upnikov transakcijski račun.
2. Finančnik občine obvesti UJP, da bo UJP prejel v breme njihovega podračuna davčni sklep z večjo glavnico. Zanima ga, ali UJP pri izvrševanju davčnega sklepa upošteva izvzetje primerne porabe občine, ki jo predpisuje Zakon o financiranju občin po uradni dolžnosti, oziroma kakšen je postopek izvrševanja v UJP. več
Pri izvrševanju davčnih sklepov UJP upošteva omejitve izvršbe do višine, ki je določena v davčnem sklepu.
V skladu z določbami 212.a člena Zakona o davčnem postopku (ZDavP-2) (Uradni list 13/11 s spremembami) niso predmet davčne izvršbe denarna sredstva, ki jih ima na podračunu občina, če:
tako določa zakon, ki ureja financiranje občin,
jih je zagotovila država za opravljanje posameznih zadev iz državne pristojnosti, ki so z zakonom prenesene na samoupravno lokalno skupnost,
so namenjena odpravi posledic naravnih nesreč ali
gre za proračunska sredstva EU.
3. Občina ima pri UJP odprtih več različnih podračunov. Ali lahko UJP v primeru prejetega sklepa, zarubi sredstva na vseh podračunih dolžnika? več
V skladu s prvim in drugim odstavkom 23. člena Zakona o opravljanju plačilnih storitev za proračunske uporabnike (ZOPSPU-1) (Uradni list št. 77/16) se za redni plačilni promet, plačevanje dospelih obligacijskih obveznosti in poplačilo upnikov uporabljajo izključno sredstva na podračunih, ki so namenjena za opravljanje plačilnih storitev. UJP najprej zarubi sredstva v domači valuti in če na podračunu ni dovolj sredstev v domači valuti, zarubi tudi sredstva v tuji valuti.
Ostali podračuni občine (zakladniški podračun občine, podračuni javnofinančnih prihodkov, posebni namenski transakcijski računi in gotovinski računi), so strogo namenski in se sredstva na teh podračunih ne smejo zarubiti za poplačilo upnikov v izvršilnem postopku.
4. Kaj lahko dolžnik stori, ko prejme sklep o izvršbi in se z njim ne strinja? več
Če ima dolžnik vsebinske pripombe glede utemeljenosti zahtevane izvršbe s strani upnika, ima pravico v roku osem oziroma tri (menično poslovanje) dni od vročitve sklepa o izvršbi, podati ugovor, ki mora biti obrazložen. V ugovoru mora dolžnik navesti dejstva, s katerimi ga utemeljuje in predložiti dokaze, sicer se ugovor šteje kot neutemeljen (53. člen Zakona o izvršbi in zavarovanju (ZIZ) - Uradni list št. 3/07 s spremembami). Ugovor v zgoraj navedenem roku vloži ali pošlje po pošti (priporoča se s priporočeno pošiljko) na sodišče, ki je izdalo sklep o izvršbi.
Samoiniciativno, torej brez ustreznega ugovora dolžnika v postopku, sodišče ne more presojati utemeljenosti predloga upnika.
5. Kdaj UJP sprosti zasežena sredstva na podračunu PU dolžnika? Ali UJP pri izvrševanju sodnih sklepov upošteva umik upnika? več
Zasežena sredstva na podračunu dolžnika UJP odpravi z dnem prejema sodnega sklepa o ustavitvi izvršbe. UJP zasežena sredstva delno ali v celoti sprosti glede na to, v kakšnem obsegu sodišče umakne predlog za izvršbo.
Kadar UJP prejme zahtevo za ustavitev izvršbe neposredno od upnika, zasežena sredstva na podračunu dolžnika sprosti, če so izpolnjeni vsi naslednji pogoji:
upnik v celoti umakne predlog za izvršbo (v primeru, da gre za delni umik predloga za izvršbo, je potrebno obvezno čakati na pravnomočen sklep sodišča, v katerem bo ugotovljen ostanek terjatve oziroma obveznosti),
upnik predloži dokaz, da je zahteva za umik vročena pristojnemu sodišču in
upnik predloži posebno izjavo, iz katere je razvidno, da je umik predloga za izvršbo nepreklicen, ter da ni vezan na noben odložilni oziroma razvezni pogoj.
6. Zakaj nam je UJP zasegel sredstva, da z njimi ne moremo razpolagati, čeprav nam je sodišče izdalo sklep o odlogu? več
Če sodišče na dolžnikov predlog odloži izvršbo za določen čas, UJP izloči ustrezen znesek sredstev, določen v sodnem sklepu, zaradi ohranitve vrstnega reda pri poplačilu obveznosti.
7. Ali nam lahko UJP vzame s podračuna sredstva za poplačilo sodnega/davčnega sklepa brez našega soglasja? več
Da, za sodne/davčne sklepe o izvršbi se šteje, da so posebna kategorija plačilnih nalogov, za katere je značilno, da v vlogi odredbodajalca nastopa sodišče oziroma FURS ter da se vse plačilne transakcije na podlagi sklepov izvršujejo brez soglasja dolžnika – imetnika računa.
8. Ali je nujno, da UJP izvrši sklep tisti dan, ko ga je prejel? Pričakujemo večji priliv in bi takrat poravnali sklep. več
Da. Rubež sredstev UJP opravi na dan, ko je sklep vročen in sprejet v UJP. UJP opravi rubež sredstev v obsegu, določenem v sklepu, in sicer do višine razpoložljivih denarnih sredstev oziroma pozitivnega stanja na vseh podračunih dolžnika, na katerih se vodijo sredstva, ki so lahko predmet izvršbe (vključno s podračuni, ki niso navedeni v predlogu za izvršbo). Sredstev odobrenega limita UJP ne zaseže.
9. Ali lahko UJP sodni sklep izvrši še pred pravnomočnostjo? več
UJP lahko opravi prenos sredstev z dolžnikovega podračuna na upnikov račun pred pravnomočnostjo sodnega sklepa:
v primeru izvršbe na podlagi izvršilnega naslova ne glede na vrsto spora in status oziroma pravnoorganizacijsko obliko upnika, razen če je v sklepu o izvršbi ali v predlogu za izvršbo določeno drugače,
v primeru izvršbe na podlagi izvršilnega naslova, izdanega v postopku v gospodarskem sporu, pod pogojem, da upnik v predlogu za izvršbo navede podatke, iz katerih izhaja, da gre za gospodarsko izvršbo.
10. Kakšen je vrstni red poplačil obveznosti po sklepu? več
V skladu z 288. členom Obligacijskega zakonika (OZ) (Uradni list št. 97/07) je potrebno najprej izvršiti oziroma poplačati obresti od stroškov, stroške, nato obresti od glavnice in na koncu glavnico. Če na podračunu dolžnika ni dovolj denarnih sredstev, UJP sklep izvrši delno v višini razpoložljivih denarnih sredstev, podračun dolžnika blokira ter obveznosti sklepa poravnava iz tekočih prilivov.
11. Kako ravna UJP, če je sklep izdan v tuji valuti? več
Če je sklep izdan v tuji valuti in se mora plačilo izvršiti v EUR, UJP preračuna tujo valuto v EUR po nakupnem tečaju Banke Slovenije, ki je objavljen na spletni strani Banke Slovenije na dan plačila.
Če je sklep izdan v tuji valuti in se v predlogu za izvršbo zahteva plačilo terjatve v tuji valuti, UJP izvrši sklep v tuji valuti na način, ki ga določajo devizni predpisi.
12. Ker ima dolžnik blokiran podračun pri UJP, nas kot upnika zanima, ali lahko pridobimo podatek o vrstnem redu naše terjatve po izdanem sklepu o izvršbi? več
Da. UJP na upnikovo pisno zahtevo izda potrdilo, na katerem mestu je njegova terjatev.
13. Po kakšnem vrstnem redu se poravnavajo obveznosti dolžnika ob njegovi plačilni nesposobnosti? več
Obveznosti dolžnika se ob njegovi plačilni nesposobnosti poravnavajo po naslednjem vrstnem redu:
prioriteta:
obveznosti iz naslova zakonitih preživnin,
odškodnine za škodo, nastalo zaradi prizadetega zdravja,
odškodnine zaradi izgube delovne zmožnosti,
odškodnine zaradi smrti preživljavca;
Izvršljiv davčni sklep, ki ga izda pristojni organ, pri čemer se davčni dolg plača po naslednjem vrstnem redu:
stroški davčne izvršbe,
denarne kazni in globe ter stroški postopka, ki so nastali v zvezi z izrekom denarne kazni ali globe, če jih je odmeril davčni organ,
davčni sklep za zavarovanje davka v postopku davčne izvršbe, če davčni organ oceni, da bo zavezanec za davek onemogočil ali znatno otežil izpolnitev plačila davčne obveznosti,
izvršljivi davčni sklepi in dokončne odločbe pristojnih organov in organizacij ter nosilcev javnih pooblastil, izdani na podlagi zakonov o obdavčenju;
Izvršljiv sodni sklep in
izplačilna prepoved, če ima pravni učinek sodnega sklepa na dolžnikova denarna sredstva.
Izvršljiva izvršnica (pri unovčevanju izvršnice, ki jo izda občina, se upošteva omejitev izvršbe po 149. členu Zakona o izvršbi in zavarovanju (ZIZ) in 212.a člena Zakona o davčnem postopku (ZDavP-2).
Če s sklepom o davčni izvršbi FURS izterjuje druge denarne nedavčne obveznosti, ki jih ni odmeril FURS (denarna kazen, globa, upravna terjatev, obresti, stroški upravnega ali prekrškovnega postopka), temveč jih na podlagi zakona izterjuje za druge državne organe, občine ali nosilce javnih pooblastil, imajo pri poplačilu prednost pred sodnimi sklepi samo stroški davčne izvršbe ne pa tudi druge denarne nedavčne obveznosti.
14. Kako postopa UJP v primeru, če prejme na isti dan več sklepov za istega dolžnika? več
Zaporedje poravnave obveznosti je odvisno ali gre za izvrševanje sodnih ali davčnih sklepov.
Vrstni red sodnih terjatev več upnikov se določa po dnevu vročitve sodnih sklepov UJP. Če je več upnikov pridobilo pravico do poplačila na isti dan, imajo njihove terjatve isti vrstni red (ura prejema sodnega sklepa ne vpliva na vrstni red plačil). Če na podračunu dolžnika ni dovolj denarnih sredstev in se sodne terjatve istega vrstnega reda ne morejo popolnoma poravnati, se terjatve poplačajo sorazmerno.
Če UJP prejme v izvršitev več davčnih sklepov, se ti izvršijo po vrstnem redu, kot so prispeli (upošteva se ura/minuta prejema). Za izvršitev davčnih sklepov ne veljajo pravila o sorazmernem poplačilu. Če je več davčnih sklepov prejetih na isti dan ter ob isti uri/minuti, se vrstni red določi glede na vrstni red odpiranja pošte.